कृषि मेले में नई तकनीकें सीखेंगे किसान, खराब मौसम में भी बचाएंगे धान
रायपुर| राजधानी में शनिवार को राज्य की सबसे बड़ी कृषि पाठशाला का शुभारंभ हुआ। मुख्यमंत्री डॉ रमन सिंह ने राज्य के पहले राष्ट्रीय कृषि मेले की शुरुआत की। इसके अलावा उन्होंने राज्य में उद्यानिकी फसलों को बढ़ावा देने के लिए संरक्षित एवं सुनियोजित खेती उत्कृष्टता केन्द्र का लोकार्पण भी किया। तीन दिन तक चलने वाली इस पाठशाला में किसान उन्नत तकनीक से परिचित होंगे। इनके जरिए वे सूखे और अधिक बारिश की दशा में फसल बचाने में कामयाब होंगे। मेले के पहले दिन 9337 किसानों ने पंजीयन कराया और खेती किसानी में काम आने वाले औजारों व तकनीक का प्रशिक्षण लिया।
मेले में उद्यानिकी, पशुपालन, मछली पालन, ग्रामोद्योग, वनोपज पर आधारित कुटीर उद्योगों से जुड़े विभागों और निजी कंपनियों के स्टॉल भी लगे हैं। मेले का आयोजन राज्य सरकार के कृषि विभाग द्वारा भारतीय उद्योग परिसंघ के सहयोग से किया गया है।
सीएम ने किया
शुभारंभ
किसानों से राज्य की तरक्की : बृजमोहन
किसान हैं बड़े कृषि वैज्ञानिक : सीएम
कृषि मंत्री बृजमोहन अग्रवाल ने कहा कि किसानों की तरक्की में ही राज्य की तरक्की है। सरकार ने सूखे की स्थिति को भी प्राकृतिक आपदा मानते हुए इसे राजस्व पुस्तक परिपत्र के दायरे में लिया है। यह पहली सरकार है जो सूखे की स्थिति में किसानों को आरबीसी के तहत सहायता प्रदान करेगी।
उन्होंने दूरदराज क्षेत्रों से आये संगवारी किसानों से आव्हान किया कि वे कृषि पाठशाला का लाभ उठाएं ताकि खुद का आर्थिक विकास कर सकें। अग्रवाल ने कहा कि तीन दिनों में 50 हजार से ज्यादा किसान इस मेले का अवलोकन करेंगे। देश-दुनिया में हो रहे बदलावों का उन्हें प्रत्यक्ष देखने का मौका मिलेगा। किसान पाठशाला के लिए तीन मंडप बनाए गए हैं। इन मंडपों में तीनों दिन कृषि विशेषज्ञों द्वारा निर्धारित विषयों पर किसानों को सलाह और मार्गदर्शन दिया जाएगा। पाठशाला में ही किसानों, कृषि वैज्ञानिकों और उद्यमियों की परिचर्चा भी होगी। अग्रवाल ने कंपनियों के स्टॉलों का जायजा लेते हुए अधिकारियों से किसानों की हर संभव मदद करने की अपील की।
सीएम ने कहा कि किसान और खेती-किसानी हमारी अर्थव्यवस्था के मजबूत आधार स्तंभ हैं। किसान सबसे बड़े कृषि वैज्ञानिक हैं। पूर्वजों से मिले अनुभव को आधुनिकता के साथ जोड़कर उन्होंने बड़ी कामयाबी पाई है। किसानों की मेहनत की बदौलत ही हम चावल के बाद फल व सब्जी निर्यात कर रहे हैं।
खेती-किसानी के क्षेत्र में हो रहे बदलाव से परिचित कराने के लिए ही सरकार ने किसान मेले का आयोजन किया है। सूखे की हालात में उत्पादन व लैब में हो रहे व्यावहारिक प्रयोगों को खेतों तक पहुंचाने के लिए राज्य के सभी कृषि विकास केन्द्रों में कृषि गोष्ठियां आयोजित कर किसानों को उन्नत खेती के लिए प्रेरित किया जाएगा। इस अवसर पर उन्होंने विश्वविद्यालय द्वारा विकसित धान की नई प्रजाति ‘छत्तीसगढ़ जिंक राईस-1’ भी किसानों को समर्पित की। धान की इस नई प्रजाति के डेढ़ हजार मिनीकिट भी किसानों में बांटे गए। मुख्यमंत्री ने धान की पुरानी प्रजाति ‘रामजीरा’ को 50 सालों से सहेजकर रखने वाले जांजगीर जिले के किसान दुष्यंत सिंह को सम्मानित भी किया। कृषि एवं जल संसाधन मंत्री बृजमोहन अग्रवाल की अध्यक्षता में आयोजित किसान मेले के शुभारंभ के अवसर रमेश बैस, तोखन साहू, देवजीभाई पटेल, अशोक बजाज और रसिक परमार विशेष अतिथि के रूप में उपस्थित थे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva